b'\n_START_ARTICLE_\nPero Vaz de Caminha\n_START_PARAGRAPH_\nPeras Va\xc5\xa1as de Kaminija (Pero Vaz de Caminha; 1450 m. \xe2\x80\x93 1500 m. gruod\xc5\xbeio 15 d.) \xe2\x80\x93 portugal\xc5\xb3 j\xc5\xabrininkas, ra\xc5\xa1ytojas, kuris ypa\xc4\x8d pasi\xc5\xbeym\xc4\x97jo kaip Pedro Alvare\xc5\xa1o Kabralo laivyno archivaras.\n_START_SECTION_\nBiografija\n_START_PARAGRAPH_\nPeras Va\xc5\xa1as gim\xc4\x97 Porte, buvo Vasko Fernande\xc5\xa1o de Kaminijos, Bragansos kunigaik\xc5\xa1\xc4\x8dio riterio, s\xc5\xabnus. Jo prot\xc4\x97viai, karaliaus Fernando valdymo laikais (1367-1383 m.), buvo pirmieji naujakuriai Neivoje._NEWLINE_Peras Va\xc5\xa1as buvo ra\xc5\xa1tingas, buvo riteriu kunigaik\xc5\xa1\xc4\x8di\xc5\xb3 Alfonso V, \xc5\xbduano I ir Manuelio I r\xc5\xabmuose. 1475 metais dalyvavo Toro m\xc5\xab\xc5\xa1yje. 1476 m. i\xc5\xa1 t\xc4\x97vo paveld\xc4\x97jo valstyb\xc4\x97s finans\xc5\xb3 tvarkytojo pareigas. 1497 m. tapo Porto miesto tarybos nariu._NEWLINE_1500 metais Peras Va\xc5\xa1as de Kaminija buvo paskirtas Indijoje, Kalikute statomos gamyklos sekretoriumi. \xc4\xae savo paskyrimo viet\xc4\x85 i\xc5\xa1plauk\xc4\x97 su Pedro Alvare\xc5\xa1o Kabralo ekspedicija. Jos metu buvo Brazilijos atradimo liudininkas, ir visiems laikams \xc4\xafsiam\xc5\xbeino kaip gegu\xc5\xbe\xc4\x97s 1 d. lai\xc5\xa1ko apie Brazilijos atradim\xc4\x85 autorius. Lai\xc5\xa1ke karaliui Manueliui I-ajam Va\xc5\xa1as de Kaminija apra\xc5\xa1\xc4\x97 atradimo detales ir \xc4\xafsp\xc5\xabd\xc5\xbeius i\xc5\xa1 naujai atrast\xc5\xb3 \xc5\xbeemi\xc5\xb3. Tai buvo pirmas dokumentas para\xc5\xa1ytas Brazilijos istorijoje ir, be visa ko, laikomas svarbiu literat\xc5\xabros k\xc5\xabriniu \xc5\xa1alyje._NEWLINE_Manoma, kad Peras Va\xc5\xa1as de Kaminija \xc5\xbeuvo Kalikuto gamykl\xc4\x85 1500 m. pabaigoje u\xc5\xbepuolus musulmonams.'